Diari Oficial de la Generalitat Valenciana


Sumari del DOGV 3949, del 28-02-2001 (2001/1844)

ORDRE de 22 de febrer de 2001, de la Conselleria d'Agricultura, Pesca i Alimentació, per la qual es regulen les ajudes en l'exercici 2001 sobre les actuacions en arrossars com a mesura agroambiental per a la protecció de flora i fauna en zones humides.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3949

Data del DOGV
:   28-02-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/1844


Data del document
:   22-02-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * FEOGA
    * ajuda pública
    * ajuda a l'agricultura
    * arròs
    * suport econòmic
    * tractament fitosanitari
    * agricultura biològica

ORDRE de 22 de febrer de 2001, de la Conselleria d'Agricultura, Pesca i Alimentació, per la qual es regulen les ajudes en l'exercici 2001 sobre les actuacions en arrossars com a mesura agroambiental per a la protecció de flora i fauna en zones humides. [2001/A1844]
  
El Reglament (CE) número 1.257/1999, del Consell, de 17 de maig, sobre Ajudes al Desenvolupament Rural a càrrec del Fons Europeu d'Orientació i Garantia Agrària (FEOGA), estableix, en el capítol VI i en els articles 22 al 24, un règim d'ajudes per a la utilització de mètodes de producció agrària compatibles amb el medi ambient.
  
El Reglament (CE) 1.750/1999, de la Comissió, de 23 de juliol, que estableix disposicions d'aplicació del Reglament (CE) 1.257/1999, en l'article 49, deroga el Reglament (CEE) 746/1996 i condiciona l'aplicació dels reials decrets 51/1995, 632/1995 i 928/1995, en els qual se sustentava el desenvolupament del programa agroambiental espanyol anterior, encara que especifica que continuaran aplicant-se les accions aprovades per la Comissió en el marc del Reglament 2078/1992.
  
Amb el Reglament (CE) número 1.257/1999, per a tot el conjunt d'ajudes comunitàries a favor d'un desenvolupament rural sostenible, es consolida l'anterior marc d'actuacions agroambientals i es fixa un nou període de programació corresponent als anys 2000/2006.
  
Aquesta ordre es dicta a l'empara dels reglaments esmentats i del Reial Decret 4/2001, de 12 de gener, pel qual s'estableix un règim d'ajudes a la utilització de mètodes de producció agrària compatibles amb el medi ambient.
  
La finalitat d'aquesta norma és establir a la Comunitat Valenciana un règim d'ajudes per a fomentar l'actuació sobre arrossars, com a tècnica que suposa un impacte positiu sobre el medi ambient i la protecció de la flora i la fauna en zones humides de gran importància.
  
Per això,
  
ORDENE
  
Article 1. Objecte i àmbit d'aplicació
  
1. El règim d'ajudes destinat a l'actuació sobre arrossars dins de la mesura agroambiental de protecció de flora i fauna en zones humides regulades per mitjà del Reial Decret 4/2001, de 12 de gener, pel qual s'estableix un règim d'ajudes a la utilització de mètodes de producció agrària compatibles amb el medi ambient, serà d'aplicació a la Comunitat Valenciana en l'exercici 2001, d'acord amb el que es regula en la disposició mencionada i en altres que puga dictar l'administració general de l'estat per desplegar-la.
  
Aquesta ordre té per objecte la protecció de la flora i la fauna en zones humides, racionalitzant l'ús de fertilitzants i productes fitosanitaris de síntesi i el manteniment del conreu de l'arròs.
  
2. L'àmbit d'aplicació d'aquesta ordre serà tot el territori de la Comunitat Valenciana.
  
3. A l'efecte d'aquesta ordre, s'entendrà per titular d'explotació, explotació agrària, parcel·la agrícola i activitat agrària allò que s'estableix en l'article 3 del Reial Decret 4/2001. Així mateix, s'entendrà per bones pràctiques agràries les que es defineixen en el seu annex I.
  
Article 2. Beneficiaris
  
Podran ser beneficiaris de les ajudes els titulars d'explotacions agràries amb conreu d'arròs ubicades a la Comunitat Valenciana que es comprometen a realitzar per un període inicial de cinc anys, en tota o en part de la seua explotació, les actuacions incloses en l'annex II del Reial Decret 4/2001 que s'especifiquen per a la mesura 5.1 sobre la protecció de flora i fauna en zones humides: actuació sobre arrossars y respecte de les bones pràctiques agràries que afecten la seua explotació. S'exclouen aquelles superfícies en les quals les legislacions sectorials prohibisquen el cultiu de l'arròs.
  
La superfície mínima de conreu per a poder sol·licitar aquestes ajudes s'estableix en 0,3 hectàrees.
  
Article 3. Sol·licituds
  
1. Els interessats hauran de sol·licitar les ajudes que es regulen en aquesta ordre mitjançant els formularis habilitats per la Conselleria d'Agricultura, Pesca i Alimentació, en els quals hauran de figurar:
  
- Dades personals del titular de l'explotació.
  
- Relació de totes les parcel·les agrícoles de l'explotació conreades d'arròs, incloses aquelles per les quals no sol·liciten les ajudes, amb indicació de les referències cadastrals alfanumèriques i de la superfície neta de conreu d'arròs en la parcel·la, expressada en hectàrees amb dos decimals, així com la varietat conreada. Totes les parcel·les declarades es contrastaran amb la base de dades del cadastre de rústica i hauran de tenir la qualificació cadastral d'arròs.
  
- Declaració que totes les dades són certes i que el titular coneix les condicions establides per la normativa per a la concessió de les ajudes.
  
- Declaració que el titular de l'explotació adquireix els compromisos que s'especifiquen en aquesta ordre.
  
- Declaració que prestarà col·laboració per facilitar els controls i l'assessorament tècnic corresponent, així com que reintegrarà les quantitats cobrades indegudament, incrementades, si s'escau, amb l'interés legal corresponent.
  
2. Les sol·licituds s'emplenaran en tots els apartats i hauran d'anar firmades pel titular de l'explotació o la persona degudament autoritzada per aquest. En qualsevol cas, quan el sol·licitant actue a través del representant, aquest haurà d'acreditar fefaentment tal condició, així com expressar en la sol·licitud les seues dades personals.
  
3. Les sol·licituds es presentaran en les oficines de la Conselleria d'Agricultura, Pesca i Alimentació o en els altres llocs a què es refereix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 4. Documentació que es presentarà juntament amb la sol·licitud d'ajudes
  
Juntament amb la sol·licitud de les ajudes, el titular de l'explotació haurà d'aportar:
  
a) Acreditació de la identificació del sol·licitant: en el cas de persones físiques, fotocòpia del document nacional d'identitat i número d'identificació fiscal, en el cas de persones jurídiques o agrupacions de persones físiques, fotocòpia del codi d'identificació fiscal o etiqueta d'identificació fiscal, còpia compulsada dels estatuts de l'entitat i/o escriptura de constitució, i certificat de l'acta on conste l'acord de sol·licitar les ajudes i el nomenament del representant de l'entitat per a efectuar la gestió; en el cas d'agrupacions es presentarà, a més, un document en el qual accepten tots els membres de l'agrupació la responsabilitat solidària quant al compliment dels compromisos, així com la de reintegrar les quantitats percebudes indegudament.
  
b) Acreditació de la titularitat de les dades bancàries per al pagament de l'ajuda, mitjançant el document normalitzat de la Conselleria d'Agricultura, Pesca i Alimentació de manteniment de tercers.
  
c) Croquis acotats que permeten localitzar la parcel·la agrícola, en el cas que en alguna parcel·la la superfície de conreu no coincidisca amb la cadastral.
  
d) Per a les persones físiques o jurídiques no exonerades del compliment del que s'estableix en l'Ordre de 30 de maig de 1996, de la Conselleria d'Economia i Hisenda, una autorització per a sol·licitar la seua situació enfront de les obligacions tributàries i la Seguretat Social o, si de cas hi manca, un certificat d'estar al corrent de les seues obligacions tributàries i amb la Seguretat Social.
  
Article 5. Termini de sol·licituds
  
1. El termini de sol·licituds d'ajuda serà el comprés entre l'entrada en vigor d'aquesta ordre i el 31 de març de 2001.
  
2. El segon i successius anys de compromisos, els titulars estan obligats a sol·licitar el pagament de l'anualitat corresponent, requisit imprescindible per al cobrament de les ajudes. El termini de sol·licitud serà del 15 de novembre al 31 de desembre de cada any. No obstant això, per a les sol·licituds de pagament anual s'admetran fins a 25 dies naturals següents a la finalització del termini establit, si bé en aquest cas l'import de les ajudes es reduirà en un 1% per cada dia hàbil de retard. Les sol·licituds presentades amb posterioritat es consideraran com a no presentades.
  
3. En el cas de no presentar aquesta sol·licitud de pagament anual en alguna de les anualitats i si durant aqueix període van continuar complint-se els compromisos, condicionat a la verificació, el titular continuarà en el programa i no percebrà les ajudes corresponents a aqueix any. Si es dóna el cas de no presentar la sol·licitud de pagament anual durant dos anys consecutius, es considerarà reincidència i es procedirà a l'anul·lació de l'expedient i a sol·licitar al titular les quantitats percebudes fins a aquell moment, si n'hi haguera, incrementades en l'interés legal corresponent.
  
Article 6. Compromisos
  
Durant un període de cinc anys, els titulars d'explotacions que sol·liciten les ajudes regulades en aquesta ordre hauran de complir els compromisos especificats en l'annex II del Reial Decret 4/2001, referents a la mesura 5.1 sobre protecció de flora i fauna en zones humides i, concretament, l'actuació sobre arrossars, així com els que afecten l'explotació dels continguts en l'annex I sobre bones pràctiques agràries.
  
Especialment, els titulars d'explotacions agràries es comprometran a:
  
1. Mantenir actualitzat un quadern d'explotació en el qual queden reflectides totes les operacions i pràctiques que es realitzen sobre el conreu, així com les dades de recol·lecció, que estarà sempre a la disposició dels òrgans de gestió i inspecció; igualment, el titular es compromet a aportar factures, butlletins d'anàlisis i altra documentació que demostre el compliment de tots els compromisos.
  
2. Mantenir, com a mínim, la superfície inicial de conreu d'arròs en les parcel·les sol·licitades durant cinc anys, tret que l'explotació es traspasse totalment o parcialment a un altre titular que se subrogue en els compromisos adquirits.
  
3. Mantenir inundada la superfície de conreu sis mesos durant la tardor-hivern en les zones tradicionals i/o limítrofes a llacunes. En aquells casos en què aquest període impossibilite realitzar en condicions adequades el conreu d'arròs, el comité tècnic establirà el període mínim d'inundació que s'haurà de complir.
  
4. No cremar els restolls, llevat d'excepció justificada per raons sanitàries i per evitar problemes fitopatològics greus.
  
5. Mantenir i conservar els elements de retenció d'aigua, com ara els dics i les comportes.
  
6. Millorar la qualitat de les aigües a través de la racionalització en l'ús de productes químics:
  
a) Disminució de la fertilització nitrogenada de síntesi almenys un 20 per cent. En qualsevol cas, les aportacions màximes de fertilització nitrogenada no podran ser superiors a 110 UF per hectàrea.
  
b) Els tractaments contra Chilo supressalis es realitzaran mitjançant tractaments biològics com són les tècniques de confusió sexual o de parany. Si es dóna el cas de ser necessària la utilització de tractaments químics, s'utilitzaran matèries actives de classificació toxicològica AAA o AAB.
  
c) El control de males herbes en el conreu es realitzarà, mitjançant la tècnica de l'enfangament a través d'inundacions prematures (de principi de novembre a la fi de maig), per incorporar restes de vegetació al sòl, eliminar algues i males herbes.
  
d) En canals i desguassos de les parcel·les acollides a l'ajuda, el control de males herbes es realitzarà de forma mecànica.
  
7. Durant el període d'execució dels compromisos adquirits no podran substituir-se unes parcel·les per altres.
  
8. El titular estarà obligat a comunicar a la Conselleria d'Agricultura, Pesca i Alimentació qualsevol canvi ocorregut en la seua explotació que afecte els compromisos adquirits.
  
Article 7. Incompatibilitats
  
Serà d'aplicació el que s'estableix en l'article 8 i l'annex III del Reial Decret 4/2001, pel que fa a la incompatibilitat de les ajudes regulades en aquesta ordre.
  
Les ajudes establides per a l'actuació en arrossars seran incompatibles amb les establides en altres mesures agroambientals amb un objectiu similar, com és l'agricultura ecològica i la producció integrada.
  
Article 8. Canvis de titularitat de l'expedient
  
1. Les sol·licituds de canvi de titularitat de l'expedient es podran presentar en les mateixes oficines a què es refereix l'article 3 d'aquesta ordre.
  
2. El termini per a comunicar el canvi de titular per part del beneficiari, així com la sol·licitud del nou titular, serà el mateix que s'indica en l'article 5.2 per a les sol·licituds de pagament anual, excepte per als canvis motivats per causes de força major.
  
3. En la sol·licitud hauran de figurar les dades del nou titular i les de l'anterior titular juntament amb la conformitat que dóna traspàs al total o a part de l'explotació.
  
4. En el cas d'un nou titular sense compromís anterior, caldrà aportar, juntament amb la sol·licitud, la documentació acreditativa de la identitat d'aquest i la resta de documentació relacionada en l'article 4 d'aquesta ordre.
  
5. El nou titular se subrogarà en els compromisos adquirits pel temps restant contret per a l'explotació traspassada i haurà de complir les condicions i els compromisos per poder ser beneficiari de les ajudes.
  
Article 9. Ampliació de superfície
  
1. Cada titular d'explotació solament podrà ser titular d'un únic expedient de sol·licitud d'ajuda agroambiental en la mesura d'actuació sobre arrossars durant tot el període de compromisos.
  
2. Es permetrà ampliar la superfície inicial per incorporació de nova superfície o per incorporació de superfície per subrogació de compromisos adquirits per un altre titular, durant els tres anys següents al de la sol·licitud inicial. No s'aprovaran ampliacions de superfície l'últim any pel qual es van adquirir els compromisos.
  
3. Els compromisos adquirits s'ampliaran a la superfície addicional per la resta del període, sempre que la superfície d'aquesta ampliació siga igual o superior a 0,3 hectàrees i igual o inferior al 50% de la superfície inicial, tret que l'ampliació de superfície siga la que va estar acollida en l'última anualitat a les ajudes agroambientals en l'Albufera de València dins del programa agroambiental anterior.
  
4. La sol·licitud d'ampliació de superfície haurà de fer-se en el termini que s'especifica en l'article 5.2 per a les sol·licituds de pagament anual.
  
Article 10. Quantia de les ajudes
  
Els sol·licitants de l'ajuda podran ser beneficiaris de la prima que es recull en l'annex II del Reial Decret 4/2001 i especificada per a la mesura 5.1 sobre protecció de flora i fauna en zones humides: actuació sobre arrossars de 84.000 pessetes/hectàrea i any (504,85 euros/hectàrea).
  
Les ajudes seran finançades en un 75% pel Fons Europeu d'Orientació i Garantia Agrària (FEOGA). El Ministeri d'Agricultura, Pesca i Alimentació finançarà el 50% de l'ajuda no finançada pel FEOGA i la resta, la Generalitat Valenciana.
  
Article 11. Comité Tècnic
  
En compliment dels compromisos especificats en la mesura de protecció de flora i fauna en zones humides: actuacions sobre arrossars del Programa de Desenvolupament Rural per a les Mesures d'Acompanyament i allò que s'estableix en l'annex II del Reial Decret 4/2001, es crea el Comité Tècnic per a l'aplicació de la mesura agroambiental regulada en aquesta ordre en la Comunitat Valenciana.
  
El Comité Tècnic estarà format pel director general de Producció Agrària, el director general d'Innovació Agrària i Ramaderia, el cap de l'Àrea de Protecció dels Conreus, el cap de l'Àrea de Garantia Agrària i el cap del Servei de Mesures d'Acompanyament de la PAC. Serà suplent el personal tècnic competent en la matèria de les dues direccions generals de la Conselleria d'Agricultura, Pesca i Alimentació.
  
El Comité Tècnic definirà les zones homogènies de conreu d'arròs, de les quals hi haurà un representant dels titulars d'explotacions agràries, en les quals establirà les anàlisis de sòl, conreu i producció que s'hagen de realitzar, així com les excepcions justificades i, si s'escau, autoritzades pel Comité, en el compliment dels compromisos que defineixen la mesura agroambiental.
  
Article 12. Règim de controls
  
La Conselleria d'Agricultura, Pesca i Alimentació realitzarà controls administratius sobre la totalitat de les sol·licituds, així com controls sobre el terreny sobre una mostra, com a mínim, del 5% de les sol·licituds rebudes i registrades en la campanya de referència.
  
Els controls administratius consistiran, d'una banda, en la comprovació de les dades consignades en la sol·licitud de l'ajuda, així com l'adequació d'aquestes amb les dades que es troben en poder de l'administració pública, i d'altra banda, en la comprovació del respecte a la normativa comunitària i estatal vigent, especialment allò que s'estableix en el Reglament (CEE) 3508/1992, del Consell, pel qual s'estableix un sistema integrat de gestió i control, i en el Reglament (CEE) 3.887/1992, de la Comissió, pel qual s'estableixen les normes d'aplicació d'aquell.
  
La documentació relativa a la titularitat de les parcel·les no s'aportarà amb la declaració, si bé haurà de ser aportada posteriorment si es detecten duplicitats en els controls administratius o si es considera necessària per a qualsevol fase de la tramitació
  
.
  
Els controls sobre el terreny s'efectuaran seguint el pla de controls establit per la Conselleria d'Agricultura, Pesca i Alimentació, així com qualsevol altra actuació en aquest sentit que es considere oportuna.
  
En la visita de control sobre el terreny es comprovarà el compliment dels compromisos en les parcel·les sol·licitades, així com la superfície d'aquestes parcel·les.
  
Els titulars facilitaran a l'administració el corresponent llibre d'explotació actualitzat, així com tots els requisits o proves que es consideren necessaris per a comprovar la subvencionalitat de les parcel·les.
  
Quan es comprove que la superfície determinada en els controls és superior a la declarada en la sol·licitud d'ajuda, serà la superfície declarada la que es tinga en consideració per al càlcul de l'import de l'ajuda.
  
Quan es comprove que la superfície declarada en una sol·licitud d'ajuda és superior a la superfície determinada, l'import de l'ajuda es calcularà a partir de la superfície efectivament determinada en el control. No obstant això, llevat de casos de força major, la superfície efectivament determinada es reduirà el doble de la diferència comprovada si aquesta fóra superior al 3% o a 2 hectàrees i no superara el 20% de la superfície determinada i, en el cas que aquest excedent supere el 20% de la superfície determinada, no es concedirà cap ajuda.
  
Article 13. Reintegrament de les ajudes
  
El beneficiari de les ajudes estarà obligat al reintegrament d'aquestes, incrementades en l'interés legal corresponent calculat en funció del termini transcorregut entre el pagament i el reemborsament per part del beneficiari, en els casos següents:
  
1. Incompliment de compromisos, d'acord amb el Reial Decret 4/2001, tret de causes de força major degudament justificades. En aquest cas es comunicarà per escrit a l'administració.
  
2. Reducció de la superfície inicial per la qual es van adquirir els compromisos per cinc anys, que no obeïsca a un traspàs total o parcial de l'explotació a un altre titular, llevat de causa de força major.
  
Si el nou titular, en el cas de traspàs total o parcial de l'explotació, no se subroga en els compromisos adquirits, l'anterior titular està obligat a tornar l'import de les ajudes percebudes.
  
3. En el cas que el beneficiari cesse definitivament en l'activitat agrària, sempre que hagen transcorregut més de tres anys i no resulte possible l'assumpció dels compromisos pel successor, no procedirà el reemborsament de les ajudes percebudes.
  
4. Si s'obstaculitzen els controls.
  
5. La renúncia de les ajudes únicament s'acceptarà el primer any de concessió, si s'ha comunicat per escrit en el termini de 30 dies hàbils comptadors des de la comunicació de la resolució de concessió. Si no es fa, s'entendrà que accepta l'ajuda i les condicions d'aquesta, i estarà sotmés al règim de control. La renúncia en anys posteriors obliga al reintegrament de les ajudes percebudes.
  
Article 14. Casos de força major
  
1. En els casos de força major que impedisquen al beneficiari continuar amb els compromisos subscrits, no s'exigirà cap reemborsament de les ajudes percebudes pel període de compromís efectiu.
  
2. Són causa de força major, de conformitat amb el que es disposa en l'article 30 del Reglament (CE) 1.750/1999, les següents:
  
a) Defunció de l'agricultor.
  
b) Incapacitat professional de llarga duració de l'agricultor.
  
c) Expropiació d'una part de l'explotació, si aquesta no era previsible el dia en què es va subscriure el compromís.
  
d) Calamitats naturals greus que afecten seriosament la superfície agrícola de l'explotació.
  
3. La notificació de les causes de força major i de les proves relatives a aquestes haurà de realitzar-se per escrit en el termini de deu dies hàbils a partir de la data en què va ocórrer l'event.
  
Article 15. Tramitació i pagament
  
La proposta de resolució de l'expedient correspondrà al cap dels serveis territorials de la Conselleria d'Agricultura, Pesca i Alimentació, el qual elevarà aquesta proposta al director general de Producció Agrària, el qual resoldrà per delegació, de conformitat amb la disposició final primera.
  
La sol·licitud es considerarà desestimada si la resolució no es notifica en el termini de sis mesos des de la finalització del termini de presentació de sol·licituds d'ajuda.
  
La tramitació del pagament s'ajustarà a allò que es determina en el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador de les despeses corresponents a la política agrària comunitària.
  
La despesa que origine l'aplicació d'aquesta ordre es farà a càrrec de l'aplicació pressupostària 737417.285666801.4 (Programa d'Ordenació i Garantia Agrària en el Marc de la PAC), línia T4730000, dels pressupostos de la Generalitat Valenciana per a l'any 2001, amb un import global de 012.356.727 de pessetes (5.108.602,89 euros).
  
A falta de normes especials, nacionals o comunitàries, d'aplicació per al desplegament i gestió del Programa de Mesures d'Acompanyament de la PAC, caldrà atenir-se al que s'estableix en l'article 47 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.
  
DISPOSICIÓ TRANSITÒRIA
  
Única
  
D'acord amb la disposició transitòria única del Reial Decret 4/2001:
  
1. Els titulars d'explotacions agràries de conreu d'arròs dins del Parc Natural de l'Albufera de València i beneficiaris de les ajudes atorgades de conformitat amb l'Ordre de 15 de maig de 1998, de la Conselleria d'Agricultura, Pesca i Alimentació, per la qual es convoquen subvencions destinades a fomentar mètodes de producció agrària compatibles amb les exigències de protecció i conservació de determinats espais naturals de la Comunitat Valenciana (Albufera de València), i l'Ordre de 15 d'abril de 1997, de la Conselleria d'Agricultura, Pesca i Alimentació, per la qual es convoquen subvencions destinades a fomentar mètodes de producció agrària compatibles amb les exigències de protecció i conservació de determinats espais naturals de la Comunitat Valenciana (Albufera de València), dictades de conformitat amb el Reial Decret 928/1995, que van adquirir compromisos a l'empara del Reglament (CEE) 2078/1992, continuaran amb aquests durant el període que els falte fins a completar els cinc anys.
  
2. Aquests beneficiaris estan obligats a presentar la sol·licitud de pagament anual en el termini comprés entre l'1 de gener i el 31 de març de cada any.
  
3. En els seus expedients i durant el període restant fins a completar els cinc anys, no s'admetran ampliacions de superfície, ni superfície nova ni procedent de subrogacions. La superfície addicional haurà de sol·licitar-se sota les condicions d'aquesta ordre. No s'aplicaran, a partir de l'anualitat 2001 inclosa, els articles 2, 3, 4 i 5 de l'Ordre de 30 d'abril de 1998, de la Conselleria d'Agricultura, Pesca i Alimentació, per la qual es dicten normes d'aplicació de les línies del programa agroambiental sobre els casos de traspàs d'explotacions i de modificacions en la superfície de l'explotació i en els compromisos adquirits.
  
DISPOSICIONS FINALS
  
Primera
  
Es faculta el director general de Producció Agrària per al desplegament i execució del que es disposa en aquesta ordre i es delega en aquest per a la resolució de les sol·licituds.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 22 de febrer de 2001
  
La consellera d'Agricultura, Pesca i Alimentació,